Jarum tujuh bilah

**Jarum tujuh bilah**, **jarum tujuh**, **duri tujuh**, **jarum bintang tujuh** dan **pokok kanser** (*Leuenbergeria bleo* sin. *Pereskia bleo*) ialah spesies kaktus berdaun yang tempatan dari hutan lembap teduh di Amerika Tengah, yang tumbuh menjadi kayu renek berduri sekitar 2 m tinggi dengan bunga besar jingga, menyamai mawar.

Ia merupakan tumbuhan lasak yang mudah membiak dan boleh beradaptasi dengan hampir semua iklim kecuali tundra. Keadaan optimum untuk pertumbuhannya adalah sinar matahari yang terang dan iklim tropika. Pokok ini juga mudah dibiakkan melalui keratan batang dan biji benih. Daunnya akan gugur jika terdedah dengan keadaan kering namun mudah pula tumbuh apabila air mencukupi. Di sepanjang batangnya terdapat tompokan duri yang meruncing tajam, membuatkan ia dipanggil 'jarum tujuh bilah'. Daunnya yang rangup boleh dijadikan ulam atau salad.

## Morfologi
Jarum tujuh bilah ialah renek separa berkayu, berukuran besar dan boleh tumbuh sehingga 2-8 m tinggi sekiranya tidak dicantas. Batangnya lembut berwarna hijau ketika muda, bertukar perang setelah tua dan mempunyai tompokan duri panjang yang halus bak jarum berhampiran tangkai daun. Daunnya tunggal, tersusun berpilin, berbentuk bujur dengan hujung serta pangkalnya tirus; pucuk berwarna kemerahan dan bertukar warna menjadi hijau, dengan permukaan berkilat dan mudah bertunas.

Bunganya pula tunggal, berukuran sederhana besar, keluar di hujung dahan, mempunyai ranggi yang berlapis-lapis, dan berwarna jingga, merah tua atau ungu. Buahnya sederhana besar, berbentuk bulat  dan leper di atasnya seakan buah teratai, hijau ketika muda, kuning setelah tua, dan mengandungi beberapa benih hitam berukuran sederhana besar.

## Taburan dan habitat
*Leuenbergeria bleo* ditemukan di sepanjang sungai dan aliran di Panama dan Colombia seperti di hutan kedua dari aras laut ke ketinggian 1300 meter.

Senarai Merah Spesies Terancam IUCN menyenaraikan spesies ini selaku 'kurang membimbangkan' (LC).

## Khasiat
### Kandungan
Daunnya mengandungi kandungan air, serat, karbohidrat, gula, alkaloid, protein, kalsium, kalium, musilaj dan vitamin. 

### Perubatan tradisional
Tumbuhan ini dipercayai dapat mengubati penyakit barah semacam barah usus besar dan hidung. Ia turut dipakai untuk merawat tekanan darah tinggi, kencing manis, penyakit buah pinggang, sakit kepala dan lenguh badan. Kajian mendapati yang ekstrak daun tumbuhan ini dapat merencatkan pertumbuhan dan membunuh sel barah. 

## Galeri

File:Pereskia bleo Jakarta 2011.jpg|Bunga kembang
File:Seven Needle Plant (Pereskia bleo) 4.jpg
File:Pereskia bleo (70275).jpg| Buah
File:Gardenology.org-IMG 7500 qsbg11mar.jpg|Tompokan duri pada batang
File:Pereskia bleo3.JPG
File:Leuenbergeria bleo seeds, by Omar Hoftun.jpg| Benih
File:Leuenbergeria Bleo Seedlings.jpg| Anak benih
File:Pereskia bleo in Batu Pahat 20250204 145739.jpg|Daun jarum tujuh bilah
File:Pereskia bleo in Batu Pahat 20250204 145731.jpg|Daun jarum tujuh bilah


## Lihat juga
* Bintang tujuh, spesies seiras dari genus *[[Rhodocactus]]*.
* Mahkota berduri, spesies tumbuhan berbunga dengan batang berduri.

## Rujukan

## Pautan luar
* http://www.melur.com/myherba.asp?plant_id=24&cat=HERBA